Canllaw Codau Cyflymderau Band Eang - Ofcom
Canllaw Codau Cyflymderau Band Eang
O 1 Mawrth 2019 bydd cod ymarfer newydd ar gyfer cyflymderau band eang yn golygu bod cwsermiaid yn cael gwybodaeth sy'n fwy clir ynglŷn â chyflymderau pan maen nhw'n prynu gwasanaeth band eang.
Mae'r arweiniad hwn yn egluro pa wybodaeth y dylech chi ei chael gan unrhyw un o'r cwmnïau sydd wedi ymrwymo i'n cod ymarfer. Maent yn cynnwys BT, EE, Plusnet, Sky, TalkTalk a Virgin Media, sydd gyda'i gilydd yn gwasanaethu tua 95% o ddefnyddwyr band eang.
Darparu cyflymderau mwy cywir wrth i chi brynu gwasanaeth band eang
Pan fyddwch chi'n prynu gwasanaeth band eang (yn y 'man gwerthu'), dylech gael rhywfaint o wybodaeth bwysig heb i chi orfod gofyn.
Yn unol â'r cod newydd, dylai'r amcangyfrifon o'r cyflymderau a ddarparwyd i gwsmeriaid yn y man gwerthu adlewyrchu'r cyflymderau maent yn debygol o'u cael yn ystod oriau brig. Bydd y cyflymder hwn yn cymryd i ystyriaeth y cwymp yn y cyflymderau sy'n digwydd yn ystod tagfeydd rhwydwaith oriau brig. Dylent hefyd adlewyrchu'r cyflymder y gall cwsmer ei dderbyn yn ystod yr amser o'r dydd maent yn fwyaf tebygol o ddefnyddio eu gwasanaeth band eang. Mae oriau brig yn cael eu mesur fel 8-10yh ar gyfer gwasanaethau yn y cartref a 12-2pm yn ystod gwasanaethau busnes.
Byddwch yn cael gwarant o ran isafswm cyflymder
Dylai'ch darparwr bob amser roi gwarant o ran isafswm cyflymder a'r hawl i adael yn gysylltiedig â'r cyflymder hwn yn y man gwerthu. Bydd hyn yn sicrhau bod cwsmeriaid yn ymwybodol o'u hawl i adael eu contract os mae eu cyflymderau yn gostwng dan y lefel isaf.
Os hoffech ragor o wybodaeth, dylai'ch darparwr fedru eich helpu, felly holwch nhw am eich cyflymderau.
Mae hawl gennych i adael heb gosb
Gallwch chi wirio'ch cyflymder drwy ddefnyddio ein gwiriwr cyflymderau.
I gael y canlyniad mwyaf cywir, defnyddiwch ddyfais sydd wedi ei gysylltu i'ch llwybrydd gyda chebl Ethernet, gan fod wifi yn gallu arafu'ch signal.
Os ydych chi'n meddwl bod problem gyda'ch cyflymder band eang, cysylltwch â'ch darparwr. Gallan nhw ddadansoddi'r broblem ac os ydyw o fewn eu rhwydwaith ac os nad oes modd iddyn nhw ei drwsio, maen rhaid iddyn nhw gynnig yr hawl i chi adael eich contract yn ddi-gosb.
Fel rhan o'r Cod newydd, mae'r hawl i adael yn berthnasol i gynnyrch wedi'i fwndeli -fel gwasanaethau llinell dir ar yr un llinell, neu wasanaethau teledu drwy dalu a chafodd eu prynu ar yr un pryd â'r gwasanaeth band eang. Bydd terfyn calendr 30 diwrnod newydd hefyd yn berthnasol i'r amser caiff darparwyr i wella cyflymderau, cyn bod yn rhaid iddynt gynnig yr hawl i adael i gwsmeriaid. Bydd angen i ddarparwyr hefyd roi gwybod am yr hawl i adael yn y wybodaeth wedi prynu a'i wneud yn fwy amlwg. Yn ogystal, bydd yn rhaid iddynt ei gysylltu'n gliriach i'r isafswm cyflymder a warantwyd er mwyn i gwsmeriaid fedru deall beth sy'n dechrau'r broses hon.
Hefyd, peidiwch bod ofn holi eich darparwr am ddisgownt yn lle gadael -mewn rhai achosion efallai na fydd modd i chi gael gwell gwasanaeth wrth rywun arall, neu hyd yn oed y dewis i newid i ddarparwr arall.
Os ydy'r broblem yn eich eiddo (fel signal wifi neu system drydanol y cartref) yna gall eich darparwr roi cyngor er mwyn i chi fedru mynd i'r afael ag e eich hunan.
Byddwch yn ymwybodol os ydych ar gontract treigl bob mis, nid yw'r broses hon yn berthnasol i chi, ond gallwch chi roi gwybod eich bod yn dymuno gadael eich contract (fel arfer cyfnod o fis o rybudd) beth bynnag.
Wedi i chi brynu
Ar ôl i chi brynu eich gwasanaeth, bydd eich darparwr newydd yn anfon rhywfaint o wybodaeth atoch chi - fel rheol mewn llythyr, e-bost neu yn yr adran 'eich cyfrif' ar ei wefan.
Bydd hyn yn cynnwys manylion yr holl amcangyfrifon o'r cyflymder, manylion am unrhyw bolisïau a allai effeithio ar gyflymder eich band eang, a beth ddylech ei wneud os bydd y cyflymder rydych chi'n ei gael yn is na'r isafswm cyflymder yr oedd eich darparwr wedi'i warantu i chi. Dylai'r wybodaeth hon hefyd gynnwys manylion am eich hawl i adael eich contract os nad ydych chi'n derbyn y cyflymderau a addawyd i chi.
Fel rhan o'r Cod newydd, bydd angen i ddarparwyr hefyd roi gwybod am yr hawl i adael yn y wybodaeth wedi prynu a'i wneud yn fwy amlwg. Yn ogystal, bydd yn rhaid iddynt ei gysylltu'n gliriach i'r isafswm cyflymder a warantwyd er mwyn i gwsmeriaid fedru deall beth sy'n dechrau'r broses hon.
Cadwch y wybodaeth yma'n ddiogel er mwyn i chi fedru cyfeirio ato os fydd na broblem.
Yn 2018 fe wnaeth y rheolau ynglŷn â sut mae darparwyr yn hysbysebu eu cyflymderau cyffredinol newid. Yn lle defnyddio'r uchsafswm neu 'hyd at' wrth ddisgrifio'r cylfymderau sydd ar gael i'r 10% uchaf o gwsmeriaid, mae'n rhaid i ddarparwyr nawr ddatgan y cyflymder ar gyfartaledd y gall o leiaf 50% o gwsmeriaid ddisgwyl eu derbyn pan mae'r rhwydwaith yn fwyaf prysur (8yh i 10yh).
Mae'n bwysig cofio bod yr honiadau hyn am berfformiad ar gyfartaledd ar yr holl rhwydwaith (neu weithiau, ardal ddaearyddol). Gall gyflymder llinell unigol fod yn wahanol a dyma pam mae angen llofnodwyr i'n cod i roi amcangyfrifiad personol yn y man gwerthu.
Mae'r Awdurdod Safonau Hysbysebu (ASA) yn rheoleiddio hysbysebu, felly nid yw'n rhan o'n Codau ni.
Os ydych yn poeni am hysbyseb band eang, ewch i wefan yr ASA i gael rhagor o wybodaeth ac i gyflwyno cwyn.
Beth sy'n effeithio ar fy nghyflymder?
Bydd y pellter o adeilad y gyfnewidfa ffôn neu'r cabinet yn y stryd yn cael effaith barhaol ar nifer o rwydweithiau. Mae yna effeithiau dros dro hefyd, er enghraifft, pan fydd nifer o bobl yn defnyddio'r un rhwydwaith neu'r un wefan ar yr un pryd. Bydd y ddyfais rydych chi'n ei defnyddio'n effeithio ar eich cyflymder hefyd (bydd dyfeisiau hŷn yn arafach) yn ogystal â sut rydych chi'n cysylltu â'r rhwydwaith (mae wi-fi yn arafach na chysylltiad â gwifr, a gall ymyriant effeithio arno).
Darllenwch ein harweiniad, sy'n cynnwys cyngor ymarferol ar sut mae gwella cyflymder eich band eang.
Pa gyflymder sydd ei angen arnaf?
Mae angen cyflymderau uwch am ddau brif reswm - er mwyn cyflawni tasgau unigol lle mae angen llawer o gyflymder (fel ffrydio ffilmiau o ansawdd uchel), neu er mwyn cyflawni nifer o dasgau ar yr un pryd (os yw pawb yn y cartref yn defnyddio gwahanol wasanaethau ar yr un pryd). Os oes gennych chi gartref mwy neu os ydych chi'n defnyddio llawer iawn ar fand eang, bydd angen pecyn cyflymder uwch arnoch chi. Dyma rywfaint o gyflymderau nodweddiadol sydd eu hangen ar gyfer tasgau cyffredin:
Beth mae'r jargon ar y wefan yn ei olygu?
ADSL: mae hyn yn golygu llinell danysgrifio ddigidol anghymesur, a elwir yn fand eang 'safonol' yn aml. Mae ar gael yn eang, ond dim ond cyflymderau o hyd at tua 17Mbps y mae'n ei ddarparu.
FTTC: 'ffibr i'r cabinet', a elwir yn 'ffibr' weithiau. Mae'n gyflymach nag ADSL (mae'n cael ei gynnig mewn bandiau o 38, 52 a 76Mbps yn aml) ond nid yw ar gael mor eang.
FTTP: 'ffibr i'r adeilad' neu 'ffibr llawn' (neu weithiau, dim ond 'ffibr') yw'r dechnoleg band eang gyflymaf sydd ar gael, gyda chyflymder uchaf o 1Gbps (1000Mbps) fel rheol. Fodd bynnag, nid yw ar gael mor eang.
Cebl: mae hwn yn wahanol fath o rwydwaith, sy'n cynnig uchafswm cyflymder o hyd at 300Mbps. Mae ar gael yn dda mewn ardaloedd trefol fel rheol, ond nid yw'r rhwydwaith bob amser yn ymestyn i ardaloedd gwledig.